דאץ' ואן דר לינד (Red Dead)

דאץ' ואן דר לינד (באנגלית: Dutch van der Linde) הוא דמות בדיונית של פורע חוק ואקדוחן המופיע במשחקים "Red Dead Redemption" והמשכו "Red Dead Redemption 2". הדמות מגולמת בלכידת תנועה ודיבוב על ידי השחקן . דמותו של דאץ' מופיעה בשני המשחקים, אולם בעוד שבמשחק הראשון הוא היה אנטגוניסט שעל השחקן להורגו וכן בעל זמן מסך יחסית קצר, במשחק השני (שמשמש כפריקוול לראשון) דאץ' משמש כדמות תומכת ובסוף המשחק מתוארת הפכיתו לאחד האנטגוניסטים בסדרה.<ref></ref>

== ביוגרפיה בדיונית ==

דאץ' נולד בשנת 1855 לאם ממוצא אנגלי בשם גרטה ולאב ממוצא הולנדי בסמוך לפילדלפיה. אביו של דאץ' נלחם עבור צבא האיחוד במלחמת האזרחים האמריקאית ומצא את מותו בקרב שנערך בפנסילבניה. בעקבות מות אביו, דאץ' פיתח שנאה עזה כלפי דרומיים. כשהיה בן 15, דאץ' עזב את בית אמו מכיוון שלא היה ממושמע ולא הסתדר עם אמו לעיתים קרובות. בשנת 1881, אמו של דאץ' נפטרה ונקברה בעיירה "בלאקווטר", אך דאץ' גילה על כך רק שנים לאחר מכן במהלך שיחה עם דודו.

דאץ' העריך חופש וחירות מעל הכל וחלם לחיות חיים חופשיים. על מנת להשיג מטרה זו, דאץ' פנה לקריירה בפשע. במהלך שנת 1870, דאץ' פגש כייס ונוכל בשם הושע מת'יוס בזמן שהקים מחנה בדרכו לעיר שיקגו. הושע רצה לשדוד את דאץ', אך הבין במהרה שדאץ' מנסה לשדוד אותו במקביל. השניים התרשמו מכישוריהם האחד של השני והחליטו לשתף פעולה ובהמשך נולדה כנופיית ואן דר לינד.

במהלך הרפתקאותיהם המשותפות, דאץ' והושע הגיעו לעיירה בשם "קטרינג" באוהיו, שם השניים התחזו לסוחרים בין לאומיים והציעו לתושבים לרכוש בעלות על חברת ספנות פורטוגלית בדיונית בעלות של 300$. בסופו של דבר, התרמית של השניים התגלתה והם נאסרו, אולם הם הצליחו לברוח לחופשי ואף שדדו את השריף במהלך מנוסתם.

במהלך שנת 1877, דאץ' והושע נתקלו בילד יתום בשם ארתור מורגן והחליטו לקחת את הילד תחת חסותם. השניים לימדו את ארתור לקרוא, לכתוב, להשתמש בנשק ושלל כישורים שימושיים נוספים. ארתור הפך לחבר בכנופיה והשלושה נחשבו לחברים המייסדים בה. בתקופה זו, דאץ' הפך לבן זוגה של אישה בשם סוזן גרימשו, שהפכה בעצמה לחברה בכנופיה. בהמשך, השניים נפרדו ודאץ' פתח במערכת יחסים עם אישה בשם אנאבל, אך סוזן עצמה עדיין נשארה חברה בכנופיה.

זמן מה לאחר מכן, דאץ' יצר קשרים עם אדם בשם קולם אודריסקול, מנהיג כנופיית "האודריסקולס" הידועים לשמצה. למרות הקשרים שהשניים פיתחו, דאץ' לא אהב את הדרך בה קולם התייחס לחברי הכנופיה שלו וקולם מצידו לעג לדאץ' בעקבות דרך החיים שלו ורצונו להפוך את העולם למקום טוב יותר. מסיבה לא ידועה, דאץ' רצח את אחיו של קולם ובתגובה, קולם רצח את אנאבל, מה ששבר את לבו של דאץ' והצית את היריבות ארוכת השניים בין שתי הכנופיות.

בשנת 1885, דאץ' נתקל במספר בעלי נכסים באילינוי שרצו לתלות למוות נער יתום בן 12 בשם ג'ון מרסטון., לאחר שהאחרון שדד אותם. דאץ' הציל את חיי הילד וצירף אותו לכנופיה. דאץ' לימד את ג'ון הצעיר את אותם הכישורים שהוא והושע לימדו את ארתור. במהלך השנים הבאות, דאץ' יתייחס לארתור וג'ון כילדיו שלו וישמש כדמות אב עבורם.

בשנת 1887, הכנופיה ביצעה את שוד הבנק המשמעותי שלה: הכנופיה פלשה לבנק מקומי, כלאה את הצוות והלקוחות ושדדה את הבנק. כתוצאה מהשוד, הכנופיה הרוויחה זהב בשווי 5,000$ ולאחר מכן, הכנופיה חילקה את השלל לבתי בושת ובתי יתומים ברחבי העיירה כדי לסייע לעניים (בדומה לדמותו של רובין הוד שגנב מהעשירים וחילק לעניים). בתקופה זו, דאץ' הפך לפושע מבוקש עם מחיר על ראשו.

בשנת 1893, דאץ' נתקל ביוצא צבא שיכור בשם ביל ויליאמסון, שניסה לשדוד אותו. דאץ' לעג לביל על ניסיון השוד, אך הסכים לצרף אותו לכנופיה. למרות שביל לא נחשב לאדם אינטליגנטי, הוא פיצה על כך בנאמנות אין קץ לכנופיה ולדאץ' עצמו.

בשנת 1895, דאץ' ניסה לגנוב מספר תרנגולות ובמהלך השוד, הוא נתקל בגבר מקסיקני צעיר בשם חוויאר אסקואלה שרצה לשדוד את אותן התרנגולות. מכיוון שחוויאר חי בגפו וסבל מרעב, דאץ' צירף אותו לכנופיה. במרוצת השנים, חוויאר החל להעריץ את הפילוסופיה של דאץ' והפך לאחד התומכים הנלהבים בו.

לילה אחד, דאץ' והושע יצאו לשתות בפאב ונתקלו בגבר אירי בשם שון מגוויר, שרצה לשדוד את שעון הכיס של דאץ'. לאחר שהשניים עזבו את המקום, שון עקב אחריהם בניסיון לשדוד את דאץ', אך דאץ' ידע מתחילת הערב ששון מתכנן לשדוד אותו והוא והושע צחקו על מאמציו. במקום להרוג אותו, דאץ' צירף אותו לכנופיה.

בתקופה זו, דאץ' האמין בכל לבו שהכנופיה מסוגלת לשנות את העולם ובזכות מאמציהם, כנופיות רבות יושפעו מכך ויעשו את אותו הדבר. דאץ' ראה בעצמו כסמל מייצג של המערב הפרוע ואדם נאור וחכם יותר מרוב האנשים בתקופה זו. דאץ' התנגד בכל לבו לשליטה ממשלתית ולרשויות החוק מכיוון שהאמין שהם לוקחים מהאדם את החופש שלו ומשעבדים אותו לפי רצונותיהם. הכריזמה של דאץ' והפילוסופיה שלו השפיעו על הכנופיה ועל רצונם למצוא מקום בו הם יוכלו לחיות בחופש מוחלט (מקום אותו הם הגדירו כאוטופיה). בעקבות חזונו, הכנופיה ביצעה מספר רב של מעשי שוד ורצח. בסביבות שנת 1899, דאץ' החל להבין שלמרות מאמציו, העולם הופך מודרני יותר ויותר ושבקרוב לא יהיה בו מקום לאנשים כמותו (פורעי חוק).

בשנת 1898, דאץ' ניסה למכור זהב גנוב בפאב ובמהרה, העסקה השתבשה ותגרה התפתחה במקום. או אז, פורע חוק בשם מייקה בל התערב והציל את חייו של דאץ'. כאות תודה, דאץ' צירף את מייקה לכנופיה. למרות שדאץ' אהב את מייקה, שאר החברים ראו בו כחמום מוח ומסוכן.

=== טבח בלאקווטר ===
בזכות כושר שכנועו של מייקה, דאץ' והכנופיה פתחו בשוד של מעבורת בעיירה "בלאקווטר" מכיוון שעל סיפונה היה כסף רב. למרות זאת, השוד השתבש וסוכנים מסוכנות אכיפת החוק "פינקרטון" הגיע למקום ופתחו בירי. בעקבות השוד, הכנופיה נאלצה לברוח אל עבר ההרים המושלגים. פרטי השוד מעולם לא נחשפו לשחקנים, אך ידוע שבמהלכו, דאץ' הוציא להורג אישה חפה מפשע בשם היידי מק'וקרט. האירועים בבלאקווטר ערערו את אמונו של הושע בדאץ' והושע אף ציין שהאמונה שלו בנוגע לחזונה של הכנופיה אבדה זמן מה לפני כן.

=== Red Dead Redemption 2 ===
==== פרק ראשון - קולטר ====
במהלך מנוסתם, סופת שלגים קטלנית מתחוללת וחלק מחברי הכנופיה מוצאים את מותם בעקבות פציעותיהם מהשוד. הכנופיה מוצאת על ההרים עיירת כורים נטושה בשם "קולטר" ומחליטים להשתכן בה עד שהסופה תחלוף. עם הגיעם, דאץ' יוצא ביחד עם ארתור ומייקה לחפש אספקה. השלושה מגיעים לחווה בשם "חוות אדלר" ודאץ' מציג עצמו בפני הבעלים במטרה לבקש סיוע עבור השאר. למרות זאת, מייקה מצא את גופתו של בעל הבית המקורי והשלושה הבינו שכנופיית האודריסקולס השתלטה על החווה. השלושה מוציאים אותם להורג ולוכדים את אחד מחברי האודריסקולס, אדם בשם קירן דאפי. לאחר מכן, דאץ' לוקח תחת חסותו אישה בשם סיידי אדלר, אשתו של בעל החווה ומציע לה מחסה מפני הסופה עד אשר היא תחליט לאן היא ממשיכה. בזכות מידע שהשיגו מקירן, דאץ' לומד שהאודריסקולס רצו לשדוד רכבת שעל גביה הון רב השייך לאיש עסקים בשם לוודיקוס קורנוול. במהלך השוד, החבורה גונבת מהרכבת מספר איגרות חוב השייכות לקורנוול ולבסוף, כשהסופה נגמרת, הכנופיה עוזבת את ההרים המושלגים.

==== פרק 2 - הורסשו אוברלוק ====
הכנופיה עוזבת את ההרים ובזכות הושע, שמכיר את האזור הכנופיה מתמקמת במחנה על צוק בשם "הורסשו אוברלוק". זמן מה לאחר התמקמותם, לני מספר לדאץ' שמייקה נכלא בכלא בעיירה בשם "סטרוברי" ודאץ' שולח את ארתור לחלצו.

בהמשך הפרק, ארתור מודיע לדאץ' שהוא נתקל בשני סוכני פינקרטיון בשם אנדרו מילטון ואדגר רוס, שהציעו לארתור את חירותו בתמורה להסגרתו של דאץ', אך ארתור סירב. למרות האזהרה, דאץ' בוחר להשאיר את הכנופיה במחבוא הנוכחי והאמין שהשניים רק רצו להפחיד אותם ותו לא.

דאץ' והושע נראים מבלים בפאב בעיירה "ולנטיין" וארתור וג'ון נפגשים בהם לאחר שביצעו עבודה יחדיו. החגיגה מסתיימת במהרה כאשר קורנוול ואנשיו עומדים מחוץ לפאב ודורשים את ראשו של דאץ' (לאחר שהאחרון שדד חלק מנכסיו של קורנוול). קרבות ירי מתפתחים בעיירה והכנופיה, שמבינה שזה רק עניין של זמן עד שסוכני פינקרטון ילכדו אותם, מתחילה לחפש מקום מחבוא חדש. דאץ' שולח את ארתור וצ'ארלס בחיפושים ובסוף הכנופיה משתכנת במחבוא בשם "קלמנס פוינט" במחוז "למויין".

==== פרק 3 - קלמנס פוינט ====
לאחר שעברו למחנה חדש, ארתור, דאץ' והושע מחליטים לצאת למסע דיג יחדיו. בדרכם לאגם, החבורה מבחינה בשריף של עיירת "רודס" מוביל מספר אסירים בעגלה וביניהם ג'וסייה טרילוני, אחד מחברי הכנופיה. לאחר שעזרו לשריף ללכוד מספר אסירים שברחו, השריף משחרר את טרילוני וממנה את דאץ', ארתור וביל כסגניו. במהלך עבודה משותפת עם השריף, החבורה מצליחה לסכל את מאמציהם של כנופיית "הלומיין ריידרס" לייצר (משקה אלכוהולי בתוצרת ביתית). במהרה, דאץ' לומד על שתי משפחות בעלות הון המתגוררות בעיירה רודס: משפחת גריי (שהיא משפחתו של שריף העיירה) ומשפחת ברייטוויט. דאץ', שמבין שהמשפחות נמצאות בסכסוך הקשור למצבורי זהב השייכים להן, מבקש מארתור והושע להתחבב על שתי המשפחות במטרה לתמרן אותן אחת נגד השנייה וברגע של חולשה, לגנוב את הזהב שלהן.

העניינים מסתבכים כאשר שתי המשפחות הבינו שהכנופיה מתמרנת אותן אחת נגד השנייה ובפעולת התנגדות, שון מוצא את מותו וג'ק, בנם של ג'ון ואביגיל נחטף על ידי משפחת ברייטוויט. דאץ' ושאר הכנופיה יוצאים לחלץ את ג'ק, אך מגלים שהוא לא שם. אחת מבנות המשפחה מספרת שהילד הועבר לחזקתו של אנג'לו ברונטה, סוחר איטלקי שרוצה למכור את הילד באיטליה. לאחר שהם חוזרים למחנה (בלעדי ג'ק שנחטף), מילטון ורוס מגיעים למחנה הכנופיה ומציעים להם לעזוב לפני שהם יחזרו עם סוכנים נוספים. דאץ' מצווה על הכנופיה לארוז את הציוד שלהם ולחפש מקום חדש. ארתור מציע לדאץ' את שיידי בל, אחוזה המשמשת כמקום מחבואם של הלמויין ריידרס. ארתור מחסל את שארית הלמויין ריידרס שנשארו במקום והכנופיה עוברת להתגורר במחבוא חדש.

==== פרק 4 - סיינט דניס ====
לאחר התמקמותם בשיידי בל, דאץ', ארתור וג'ון מגיעים לאחוזתו של ברונטה במטרה לדרוש את שחרורו של ג'ק. ברונטה סוגר עם השלושה עסקה ובתמורה לחיסול כנופיית שודדי קברים בעיירה "סיינט דניס", ברונטה יחזיר את הילד לחזקתם. לאחר שטיפולו בשודדי הקברים, ג'ק חוזר לחיק הוריו והכנופיה עורכת במחנה מסיבה לכבוד שחרורו. ברונטה גם מציע לדאץ' לשדוד קרונית של רכבת קלה בסיינט דניס, מאחר שהיא מובילה סכומי כסף רבים. במהלך מסיבה באחוזתו של ראש העיר "סיינט דניס", דאץ' וחלק מחברי הכנופיה מתערבבים בין האורחים בניסיון לדלות מידע על שודים פוטנציאליים.

בחזרה במחנה, דאץ' מתחיל לתכנן את שוד קרונית הרכבת הקלה. למרות שדאץ' רוצה לצרף את מייקה לשוד, ארתור מתנגד ומציע במקומו את לני ודאץ' מסכים. מיד לאחר מכן, מחנה הכנופיה מותקף על ידי כנופיית האודריסקולס, שחטפו את קירן והוציאו אותו להורג. הכנופיה מצליחה להרוג את חברי האודריסקולס ולאחר מכן, דאץ' מבקש מהכומר סוונסון לקבור את קירן בקרבת המחנה.

לאחר ההיתקלות, דאץ' מוציא לפועל את תוכנית השוד, על סמך המודיעין שקיבל מברונטה. למרות זאת, התכנית מתבררת כמלכודת, כאשר אין סכומי כסף על הקרונית ורשויות החוק (שלמדו על השוד מראש על ידי ברונטה), מחכות לכנופיה במקום. במהלך מנוסתם על גבי הקרונית, ארתור מוריד אותה מהפסים ודאץ' חוטף מכה חזקה בראשו. לאחר השוד וכנקמה על שסידר אותם, דאץ' לוכד את ברונטה, מטביע אותו באגם ונותן לתנינים לאכול את גופתו. המעשה מבהיל את שאר חברי הכנופיה, מכיוון שדאץ' תמיד הטיף נגד נקמה "נקמה היא משחק של שוטים" כלשונו).

במטרה לעזוב את הארץ אחת ולתמיד, דאץ' והכנופיה מנסים לשדוד את הבנק בסיינט דניס. למרות שבתחילה השוד מתקדם בצורה חלקה, הושע נלכד על ידי סוכני פינקרטון ואלו מוציאים אותו להורג למולו של דאץ'. הכנופיה בורחת מהמקום, אך ג'ון נכלא על ידי הפינקרטונים ולני מוצא את מותו. הכנופיה מתפצלת, כאשר דאץ', ארתור, מייקה, ביל וחוויאר מצליחים לברוח מהרשויות ועושים דרכם על ספינה לקובה, תוך רצון להביא לשם את השאר בשלב מאוחר יותר.

==== פרק 5 - גוארמה ====
במהלך ההפלגה, סופה מתחוללת והחבורה מוצאת עצמה על אי בשם גוארמה, הנשלט בשליטה צבאית על ידי קולונל פוסר. על מנת לברוח מהמקום, דאץ' והשאר משתפים פעולה עם מספר תושבים שהתארגנו למחתרת על מנת להפיל את השלטון באי. לאחר שסייעו למורדים וחיסלו את פוסר, החבורה מצליחה לברוח מהאי ובעזרת מכתב שסיידי השאירה עבורם בעילום שם, הם מגלים שהכנופיה משכנת בסמוך לאגם "לייקי". עם הגיעם, הכנופיה מתאחדת מחדש, אך סוכני פינקרטון פושטים על המקום כדי לחסל את הכנופיה. לאחר שהצליחו להרוג מספר סוכנים ולברוח, דאץ' לוקח את הכנופיה למקום בשם "ביוור הולו" כדי להסתתר שם מהרשויות.

==== פרק 6 - ביוור הולו ====
לאחר שהתמקמו במחנה החדש, חלק מחברי הכנופיה (וביניהם ארתור וג'ון) מתחילים לאבד אמון בדאץ' ובמטרותיו. דאץ' מבחין בכך ומתחיל לדרוש מחברי הכנופיה יותר נאמנות כלפיו. בפרק זה, דאץ' מתחיל להפוך ליותר חרדתי ומאמין בכל לבו שמישהו מהכנופיה הלשין לרשויות החוק על מעשיהם ושזה רק עניין של זמן עד שהכנופיה תבגוד בו. מפאת זאת, דאץ' אוסר על ארתור וסיידי לחלץ את ג'ון ממאסרו בכלא, אך השניים עושים זאת בכל מקרה וזוכים לצעקות מדאץ' הזועם על שהפרו את פקודותיו. לאחר מכן, דאץ' נפגש עם קורנוול כדי להשכין שלום בין שני הצדדים, אך דאץ' יורה בו למוות ברגע של כעס והכנופיה מצליחה לברוח בקושי מהמקום. בהמשך, מייקה משדל את דאץ' להיפגש עם קולם אודריסקול כדי להכריז על הפסקת אש, אך התכנית מתבררת כמלכודת של קולם וקרב ירי מתפתח. למרות זאת, הכנופיה מצליחה להימלט ללא פגע. בשלב מאוחר יותר, קולם מוצא להורג על פשעיו ודאץ', יחד עם ארתור ומספר חברים נוספים בכנופיה, מתחפשים לשוטרים ומוודאים שההוצאה להורג אכן יוצאת לפועל כמתוכנן (מכיוון שקולם ברח כבר ממספר הוצאות להורג קודם לכן).

דאץ' מחליט בצעד נועז לגנוב כספים השייכים לצבא ארצות הברית ומנסה לתמרן את הילידים (שהממשלה גנבה מהם את אדמותיהם) להתחיל במלחמה נגד הצבא, בכך כוח הצבא ייחלש ודאץ' יוכל לגנוב את כל כספם. התכנית יוצאת לפועל ובסופו של דבר, איגל פלייס ("נשר עף"), בנו של הצ'יף, מוצא את מותו. לאחר מכן, דאץ' והכנופיה שודדים רכבת ועליה כספי הצבא, אך ג'ון נורה בכתפו ומושלך מהרכבת. דאץ' מסביר לארתור שהוא חוזר לקחת את ג'ון, אך משאיר אותו מאחור (מכיוון שהוא חושב שהוא הלשין על הכנופיה לרשויות) ומספר לשאר שהוא מת. בנקודה מסוימת, מולי אוש'הה, חברה בכנופיה ובת זוגו של דאץ', מתפרצת שיכורה למחנה ומספרת שהיא הלשינה על הכנופיה. מיד לאחר מכן, סוזן גרימשו יורה בה למוות.

בחזרתם למחנה, אביגיל נחטפת על ידי הפינקרטונים. דאץ' מסרב לחלצה, אך ארתור וסיידי יוצאים בכל זאת. במאבק שמתפתח, הסוכן מילטון חושף שמייקה היה בעצם המלשן ושהוא נלכד על ידם לאחר חזרתם מגוארמה. ארתור חוזר אל מחנה הכנופיה ומתעמת עם אלו שנשארו בה. דאץ' מסרב להאמין לארתור ולפתע ג'ון חוזר למחנה ומצהיר שדאץ' השאיר אותו מאחור למות. בתיקו המקסיקני שמתפתח, סוכני פינקרטון פושטים על המחנה וקרב גדול מתחיל בין הכנופיה לבין רשויות החוק.

בסופו של דבר, דאץ' לוקח את מצבור הכספים של הכנופיה ובורח מהמקום ביחד עם מייקה. דאץ' יסתתר במחתרת למשך השנים הבאות.

==== אפילוג המשחק הראשון ====
מספר שנים לאחר פירוק הכנופיה ומותו של ארתור, ג'ון, יחד עם צ'ארלס וסיידי לומדים שמייקה מתחבא בהרים ביחד עם כנופיה חדשה שהקים ויוצאים לשם במטרה לנקום את מותו של ארתור. בהגיעם, החבורה מופתעת כאשר דאץ' מגיע גם הוא למקום, ובכך מוסבר שהוא ומייקה המשיכו לעבוד יחדיו. לאחר דין ודברים, דאץ' מבין שמייקה אכן בגד בכנופיה והורג אותו ביחד עם ג'ון. לאחר מכן, דאץ' עוזב את המקום ומשאיר לג'ון, סיידי וצ'ארלס את השלל מהשוד בבלאקווטר.

=== Red Dead Redemption ===
מספר שנים לאחר פירוק הכנופיה, דאץ' צץ מחדש והקים כנופיה המורכבת כולה מילידים.

ג'ון, שנסחט על ידי אדגר רוס, נאלץ לצוד את ביל, חוויאר ודאץ' על מנת להגן על משפחתו מרשויות החוק. לאחר שלכד את ביל וחוויאר, ג'ון שם פעמיו להרים המושלגים, היכן שדאץ' וכנופייתו מתחבאים. בעימות שנוצר ביניהם, דאץ' מצהיר שלמרות שהוא ידע שהעולם משתנה, היה לו קשה להשתנות ביחד איתו ומצהיר שלמרות מותו הקרוב, רשויות החוק יחפשו "מפלצת" חדשה לצוד בשביל להצדיק את שכרם. דאץ' זורק את אקדחו לתהום ומחליט להתאבד בקפיצה מצוק מאשר להיכלא.

הנבואה של דאץ' מתגשמת, כאשר לאחר שג'ון סיים את עבודתו, הוא נבגד על ידי רשויות החוק, שמוציאות אותו להורג.

== אופי הדמות ==

דאץ' הוא אידיאליסט ובניגוד להרבה אנשים באותה התקופה, דאץ' מרבה לקרוא הרבה ולאמץ השקפת עולם פילוסופית (בניגוד לפורעי החוק האחרים באותם זמנים). בתחילה, דאץ' מאמין בלב שלם שהוא מסוגל לבצע שינוי בעולם ולמנוע מהממשלה ורשויות החוק לשנות אותו למשהו שהוא לא. למרות זאת, ככל שהמשחק מתקדם, דאץ' לאט לאט מבין שהעולם משתנה למרות מאמציו ובעצמו אף בוגד בעקרונות אותם הוא הטווה בתחילת דרכו (למשל כאשר הוא נקם באנג'לו ברונטה, למרות שהוא תמיד הטיף כנגד אקט שכזה).

דאץ' מאמין שבעזרת הכסף שהכנופיה תרוויח, היא תוכל לרכוש שטח ולחיות מחוץ לזרועות רשויות החוק, בכך להקים לעצמם מעין אוטופיה נטולה שחיתות ממשלתית. החזון של דאץ' מלווה אותו לכל אורך המשחק, כאשר הוא מבטיח לארתור ולדמויות נוספות שלאחר שהם יבצעו מספיק שודים, הם ישיגו מספיק כסף לרכישת אדמה בטהיטי.

דאץ' מאמין בערכים כמו נאמנות ובחלקו האחרון של המשחק השני, הופך לפרנואיד יותר ויותר עד שהוא מאמין שאיש בכנופיה לא נאמן לו מלבד מייקה. דאץ' מחבב את מייקה ובסוף המשחק אף ממנה אותו כיד ימינו (מבלי לדעת שמייקה בגד בכנופיה). חלק מהשחקנים פירשו זאת בעקבות המכה שקיבל בראשו בזמן שוד קרונית הרכבת הקלה וחלק שיערו שדאץ' הפך לכזה לאחר שהושע, שהיה שותפו הקרוב במשך שנים ושימש כקול ההיגיון עבורו נהרג על ידי הפינקרטונים.

דאץ' הוא כריזמתי ומניפולטיבי, ולא פעם ניסה לתמרן בין שתי קבוצות שונות להילחם אחת בשנייה עבור מטרתו האישית (משפחת גריי נגד משפחת ברייטוויט והילידים כנגד צבא ארצות הברית).

== טריוויה ==
* למרות שדאץ' מתנגד רבות למודרניזציה, במשחק הראשון ניתן לראותו משתמש בתת-מקלע ואפילו נוהג ברכב. ג'ון מתייחס לכך כצביעות ואפילו מסביר לחוויאר שהפילוסופיה הייתה רק תירוץ בשביל לשדוד ולרצוח אנשים.
* דאץ' הוא אקדוחן מוכשר וניתן לראות זאת במשחק הראשון כאשר הוא יורה במשקפת של ג'ון ממרחק רב.
* במשחק השני, דאץ' מספר לארתור שאביו נהרג בשדות פנסילבניה, בכך מוצע שאביו נהרג במהלך "קרב גטיסברג".
* אמו של דאץ', גרטה ואן דר לינד קבורה בבלאקווטר וניתן למצוא את קברה באפילוג המשחק השני.
* תוכניתו של דאץ' להתחלת חיים חדשים יחד עם הכנופיה בטהיטי היא אזכור לתוכניתו של בוץ' קסידי, האחרון אף הצליח בתוכניתו ועזב את ארצות הברית למספר שנים.

== הערות שוליים ==

קטגוריה:רוצחים בדיוניים